પોતાના લેખકનું ગૌરવ જાળવવાની એમની લાક્ષણિકતા અનેક પ્રસંગોએ પ્રકટ થતી. દિવાળી અંક માટે વાર્તા મંગાવે ત્યારે, મેં મોકલેલી વાર્તાનું માત્ર શીર્ષક બદલવાની મંજૂરી મારી પાસેથી મેળવવા માટે તેમણે અર્ધો કલાક ફોન પર મને સમજાવટ કરી છે. ક્યારેક મંગાવેલી ‘વાર્તા ગમી છે, પણ દિવાળીના આનંદના દિવસોમાં મારે વાચકોને ખૂન-ખરાબા-મરણની વાતોમાં પડવા નથી, માટે પાછી મોકલું છું.’ કહીને પરત મોકલતા. મારો કોઈ કચવાટ એમના એ નિર્ણયને ફેરવી ના શકતો.